b'\n_START_ARTICLE_\nAntiminssi\n_START_PARAGRAPH_\nAntiminssi (ven. \xd0\xb0\xd0\xbd\xd1\x82\xd0\xb8\xd0\xbc\xd0\xb8\xd0\xbd\xd1\x81, kreik. \xce\xb1\xce\xbd\xcf\x84\xce\xb9\xce\xbc\xce\xae\xce\xbd\xcf\x83\xce\xb9\xce\xbf\xce\xbd, lat. anti mensa) on ortodoksisessa kirkossa alttarip\xc3\xb6yd\xc3\xa4lle kuuluva silkkinen tai pellavainen liina. Piispan antaa sen tavallaan "valtakirjaksi" suorittaa liturgia kyseisess\xc3\xa4 kirkossa. Ensimm\xc3\xa4iset maininnat antiminsseist\xc3\xa4 ovat 600-luvulta. Niit\xc3\xa4 painettiin aluksi puupainometelm\xc3\xa4ll\xc3\xa4 mutta 1600-luvulta l\xc3\xa4htien on k\xc3\xa4ytetty syv\xc3\xa4- ett\xc3\xa4 laakapainoa._NEWLINE_Antiminssiin on kuvattu keskelle Kristuksen hautaaminen ja nurkkiin evankelistat tai heid\xc3\xa4n symbolinsa. Liinaan on my\xc3\xb6s merkitty, milloin ja kuka piispa on sen vihkinyt ja mille kirkolle._NEWLINE_Antiminssin keskell\xc3\xa4 on pieni umpinainen tasku, johon on ennen vihkimist\xc3\xa4 sijoitettu pieni pala vahaan kastettua reliikki\xc3\xa4. T\xc3\xa4m\xc3\xa4 on muisto Rooman vainojen ajalta, jolloin ehtoollinen asetettiin ja jaettiin marttyyrien haudoilla. Antiminssi\xc3\xa4 s\xc3\xa4ilytet\xc3\xa4\xc3\xa4n kirkon tai tsasounan alttarip\xc3\xb6yd\xc3\xa4ll\xc3\xa4. Se taitetaan yhdeks\xc3\xa4nosaiseksi taitokseksi joka avataan m\xc3\xa4\xc3\xa4r\xc3\xa4tyll\xc3\xa4 tavalla eukaristian alussa. Antiminssill\xc3\xa4 on aina oma k\xc3\xa4\xc3\xa4reens\xc3\xa4, ilitoni, joka on sit\xc3\xa4 hiukan suurempi ja joka taitellaan antiminssin ymp\xc3\xa4rille. Ennen antiminssin yleistymist\xc3\xa4 ilitonia k\xc3\xa4ytettiin antiminssin lailla ja eukaristia suoritettiin sen p\xc3\xa4\xc3\xa4ll\xc3\xa4. Ilitonin k\xc3\xa4\xc3\xa4re vaihtaa v\xc3\xa4ri\xc3\xa4\xc3\xa4n liturgisten v\xc3\xa4rien mukaan. Kokonaisuuden p\xc3\xa4\xc3\xa4ll\xc3\xa4 s\xc3\xa4ilytet\xc3\xa4\xc3\xa4n v\xc3\xa4liajat evankeliumikirjaa._NEWLINE_Antiminssej\xc3\xa4 on olemassa runsaasti, koska vakiintunut tapa on ett\xc3\xa4 kun hiippakunnan piispa vaihtuu, uusi piispa siunaa ensimm\xc3\xa4isen piispantarkastuksensa yhteydess\xc3\xa4 uuden antiminssin seurakunnan p\xc3\xa4\xc3\xa4kirkkoon ja seuraavilla muihin kirkkoihin ja tsasouniin.'